SET เปิดพุ่งกว่า 14 จุด ตามตลาดหุ้นทั่วโลก-รับเม็ดเงินเข้าเอเชีย
SET เปิดพุ่งกว่า 14 จุด ตามตลาดหุ้นทั่วโลก-มีแรงหนุนกลุ่มพลังงาน-สื่อสาร ขณะเดียวกันหุ้นเอเชียเปิดตลาดปรับเพิ่มขึ้นในทิศทางเดียวกับตลาดหุ้นทั่วโลก รวมทั้งดัชนีดาวโจนส์ตลาดหุ้นนิวยอร์กปิดตลาดเมื่อคืนนี้ปรับเพิ่มขึ้นเกือบ 140 จุด ล่าสุดเมื่อเวลา 10.06 น. อยู่ที่ 1,406.41 จุด บวก 14.26 จุด หรือ 1.02% มูลค่าการซื้อขาย 3.11 พันล้านบาท
9 ต.ค. 2558

ผู้สื่อข่าวรายงานว่า ตลาดหุ้นไทยเช้านี้พุ่ง 14 จุด ตลาดฯได้รับแรงหนุนจากหุ้นพลังงาน หลังราคาน้ำมันโลกปรับขึ้นมาก ขณะที่ตลาดภูมิภาคอยู่ในแดนบวกเช่นเดียวกัน โดยดัชนีฯล่าสุดเมื่อเวลา 10.06 น. อยู่ที่ 1,406.41 จุด บวก 14.26 จุด หรือ 1.02% มูลค่าการซื้อขาย 3.11 พันล้านบาท
ขณะเดียวกันหุ้นเอเชียเปิดตลาดปรับเพิ่มขึ้นในทิศทางเดียวกับตลาดหุ้นทั่วโลก รวมทั้งดัชนีดาวโจนส์ตลาดหุ้นนิวยอร์กปิดตลาดเมื่อคืนนี้ปรับเพิ่มขึ้นเกือบ 140 จุด ทำสถิติปิดตลาดปรับเพิ่มขึ้นติดต่อกัน 5 วันทำการเป็นครั้งแรกในปีนี้  เนื่องจากนักลงทุนขานรับรายงานการประชุมของธนาคารกลางสหรัฐหรือ เฟด ที่ส่งสัญญาณว่า เฟดจะยังไม่ปรับขึ้นอัตราดอกเบี้ยภายในปีนี้ เมื่อพิจารณาจากแนวโน้มเศรษฐกิจในช่วงที่ผ่านมา
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)(MBKET) กล่าวว่า ตลาดหุ้นไทยเช้านี้ปรับตัวขึ้นกว่า 10 จุด เป็นไปในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนบวกขานรับเม็ดเงินไหลเข้ามาลงทุนในเอเชีย ภายหลังจากผลการรายงานการประชุมของธนาคารกลางสหรัฐฯ(เฟด)ระบุยังคงอัตราดอกเบี้ยไว้ก่อน เพราะเศรษฐกิจโลกยังมีความผันผวน
นอกจากนี้ ราคาน้ำมันก็ปรับตัวขึ้นมากด้วย ทำให้หุ้นในกลุ่มพลังงานในเช้านี้ปรับตัวขึ้นนำตลาดฯ และเชื่อว่าตลอดวันนี้ดัชนีฯน่าจะยืนเหนือระดับ 1,400 จุดได้ พร้อมให้แนวรับ 1,400 จุด ส่วนแนวต้าน 1,425 จุด